P6_TA(2006)0511

Προσχώρηση της Βουλγαρίας

Ψήφισμα του Ευρωπαϊκού Κοινοβουλίου σχετικά με την προσχώρηση της Βουλγαρίας στην Ευρωπαϊκή Ένωση (2006/2114(INI))

Το Ευρωπαϊκό Κοινοβούλιο,

- έχοντας υπόψη τη σύμφωνη γνώμη του της 13ης Απριλίου 2005 για την αίτηση προσχώρησης της Δημοκρατίας της Βουλγαρίας στην Ευρωπαϊκή Ένωση [1],

- έχοντας υπόψη τη Συνθήκη Προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση [2], που υπεγράφη στις 25 Απριλίου 2005 (εφεξής Συνθήκη Προσχώρησης),

- έχοντας υπόψη τα πολυάριθμα ψηφίσματά του και τις εκθέσεις που έχει εκπονήσει σχετικά με τη Βουλγαρία από την έναρξη των ενταξιακών διαπραγματεύσεων,

- έχοντας υπόψη τις τακτικές εκθέσεις της Επιτροπής σχετικά με τον βαθμό προετοιμασίας της Βουλγαρίας ενόψει της προσχώρησης, και ιδίως την ανακοίνωση της 26ης Σεπτεμβρίου 2006 με τίτλο "Έκθεση παρακολούθησης σχετικά με τον βαθμό προετοιμασίας της Βουλγαρίας και της Ρουμανίας ενόψει της ένταξής τους στην ΕΕ" (COM(2006)0549),

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τις γνωμοδοτήσεις της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και της Επιτροπής Δικαιωμάτων των Γυναικών και Ισότητας των Φύλων (A6-0420/2006),

Α. λαμβάνοντας υπόψη ότι το Κοινοβούλιο επιδοκιμάζει την επιβεβαίωση από μέρους της Επιτροπής και του Συμβουλίου ότι η Βουλγαρία είναι επαρκώς προετοιμασμένη για την προσχώρησή της στην ΕΕ την 1η Ιανουαρίου 2007,

Β. λαμβάνοντας υπόψη ότι η Βουλγαρία υπέβαλε αίτηση προσχώρησης στην Ευρωπαϊκή Ένωση στις 14 Δεκεμβρίου 1995, έλαβε επισήμως το καθεστώς της υποψήφιας προς ένταξη χώρας στις 16 Ιουλίου 1997, ξεκίνησε τις ενταξιακές διαπραγματεύσεις στις 15 Φεβρουαρίου 2000 και τις ολοκλήρωσε επιτυχώς στις 14 Δεκεμβρίου 2004, υπέγραψε τη Συνθήκη Προσχώρησης στις 25 Απριλίου 2005 και την επικύρωσε, και ότι, μαζί με τη Ρουμανία, θα ολοκληρώσει τον ιστορικό πέμπτο γύρο της διεύρυνσης της ΕΕ,

Γ. λαμβάνοντας υπόψη ότι η κατεύθυνση, η ταχύτητα και ο ρυθμός των μεταρρυθμίσεων παραμένουν απαρέγκλιτα και ότι η διαδικασία του εκσυγχρονισμού θα πρέπει να θεωρείται επωφελής από μόνη της και όχι μόνο ως προαπαιτούμενο για την προσχώρηση στην ΕΕ,

Δ. λαμβάνοντας υπόψη ότι τα τεράστια επιτεύγματα της Βουλγαρίας κατά τη διαδικασία μετασχηματισμού αξίζουν απεριόριστη αναγνώριση, η οποία οφείλεται κυρίως στους κατοίκους της που υποβλήθηκαν με μεγάλη υπομονή σε ένα πρωτοφανές πολιτικό και οικονομικό πρόγραμμα εξυγίανσης,

Ε. λαμβάνοντας υπόψη ότι, όπως και σε πολλά άλλα κράτη μέλη, αναγνωρίζεται ότι η μεταρρυθμιστική διαδικασία στη Βουλγαρία θα συνεχιστεί για πολλά χρόνια μετά την προσχώρηση, αλλά υπάρχουν κάποιοι προβληματικοί τομείς όπου θα μπορούσαν να ληφθούν ορισμένα συνοδευτικά μέτρα για την προώθηση έγκαιρης δράσης,

ΣΤ. λαμβάνοντας υπόψη ότι εναπόκειται στις εθνικές κυβερνήσεις, μέσω των μεταβατικών διατάξεων που προβλέπονται στη Συνθήκη Προσχώρησης και βάσει άλλων εξουσιών τους, η λήψη αποφάσεων για ζητήματα που σχετίζονται με τη μετανάστευση, όπως η επιβολή περιορισμών στην ελεύθερη κυκλοφορία των εργαζομένων, αναγνωρίζοντας ότι το ζήτημα προκαλεί προβληματισμό, λόγω των χαοτικών πολιτικών για το άσυλο και τη μετανάστευση που ισχύουν σε ορισμένα κράτη μέλη, ασχέτως της διεύρυνσης της ΕΕ,

1. συγχαίρει τη Βουλγαρία και χαιρετίζει την προσχώρησή της στην ΕΕ την 1η Ιανουαρίου 2007, προσμένει την εν ευθέτω χρόνω άφιξη των 18 ευρωβουλευτών της καθώς και του Επιτρόπου και των υπαλλήλων της στα θεσμικά όργανα της ΕΕ, και αναγνωρίζει την άριστη συμβολή των παρατηρητών της Βουλγαρίας στο Ευρωπαϊκό Κοινοβούλιο από τον Σεπτέμβριο του 2005·

2. συγχαίρει τη Γενική Διεύθυνση "Διεύρυνση" της Επιτροπής για τον πολύ επαγγελματικό και αφοσιωμένο τρόπο με τον οποίο έχει φέρει εις πέρας το έργο της παρακολούθησης, ιδίως τα τελευταία χρόνια που η πρόοδος προς την προσχώρηση έχει επιταχυνθεί, και χαιρετίζει τις ισορροπημένες αξιολογήσεις της σχετικά με την προετοιμασία της Βουλγαρίας·

3. επιδοκιμάζει το αποτέλεσμα των προεδρικών εκλογών της 29ης Οκτωβρίου 2006· ενθαρρύνει τον Πρόεδρο να συνεχίσει τη φιλοευρωπαϊκή πορεία του και τις απαραίτητες μεταρρυθμίσεις που αυτή συνεπάγεται· εκφράζει, παράλληλα, τη λύπη του για την ισχυρή παρουσία αντιευρωπαϊκών δυνάμεων στις εκλογές, και ζητεί από τον Πρόεδρο να χρησιμοποιήσει τη δεύτερη θητεία του προκειμένου να καθησυχάσει τους φόβους των βουλγάρων πολιτών που τηρούν επικριτική στάση έναντι της προσχώρησης της Βουλγαρίας στην ΕΕ·

4. επισημαίνει τους τομείς στους οποίους χρειάζεται περαιτέρω πρόοδος, την επείγουσα και συνεχιζόμενη ανάγκη για επίτευξη απτών αποτελεσμάτων, καθώς και τους διάφορους μηχανισμούς διασφάλισης και τα λοιπά συνοδευτικά μέτρα που μπορούν εν ανάγκη να τεθούν σε εφαρμογή για την αντιμετώπιση επίμονων προβλημάτων· καλεί τις βουλγαρικές αρχές να προβούν σε άμεσες και ολοκληρωμένες ενέργειες προκειμένου να καταστούν περιττά τα μέτρα αυτά ή να ελαχιστοποιηθεί η ανάγκη λήψης τους, υπογραμμίζει ότι το Κοινοβούλιο πρέπει να συνεχίσει να συμμετέχει στην παρακολούθηση των εξελίξεων, και επιμένει ότι η Επιτροπή οφείλει να συνεχίσει να εντάσσει πλήρως το Κοινοβούλιο στην παρακολούθηση των εξελίξεων και να συσχετίζει πλήρως το Κοινοβούλιο με ενδεχόμενη εξέταση της ενεργοποίησης ρητρών διασφάλισης, καθώς ο Πρόεδρος της Επιτροπής συμφώνησε να συμμετάσχει το Κοινοβούλιο σε περίπτωση ενεργοποίησης της ρήτρας διασφάλισης του άρθρου 39 της Πράξης σχετικά με τους όρους προσχώρησης όσον αφορά την αναβολή της προσχώρησης για το 2008·

5. ζητεί να κυρώσουν σύντομα τη Συνθήκη Προσχώρησης τα κράτη μέλη που δεν το έχουν πράξει ακόμη·

Πολιτικά κριτήρια

6. υπογραμμίζει την ανάγκη μέγιστης διαφάνειας σε όλους τους τομείς, περιλαμβανομένης της διαχείρισης της ιδιωτικοποίησης, των διαδικασιών πρόσκλησης υποβολής προσφορών και των δημόσιων συμβάσεων, των διορισμώνm και των προαγωγών στο δημόσιο και στο δικαστικό σώμα, και σε όλα τα επίπεδα της Δικαιοσύνης, προκειμένου να δοθεί ώθηση στη χρηστή διακυβέρνηση, στην αποτελεσματικότητα και στην εμπιστοσύνη των πολιτών·

7. ζητεί την ενίσχυση του ρόλου του βούλγαρου Διαμεσολαβητή, ώστε να αποκαθιστά διοικητικά σφάλματα και να λειτουργεί ως μηχανισμός κατά της διαφθοράς ο οποίος θα μπορούσε να αυξήσει τη διαφάνεια των πράξεων των θεσμικών μηχανισμών·

8. επικροτεί τις συνεχιζόμενες προσπάθειες των βουλγαρικών αρχών να τηρήσουν τις δεσμεύσεις που έχουν αναλάβει στον τομέα της δικαιοσύνης και των εσωτερικών υποθέσεων και όσον αφορά τις ενέργειες για την καταπολέμηση του οργανωμένου εγκλήματος και της διαφθοράς και για την ολοκλήρωση της μεταρρύθμισης της Δικαιοσύνης· αναμένει τη σθεναρή εφαρμογή μέτρων, όπως η αύξηση και βελτίωση της κατάρτισης των αστυνομικών ανακριτικών αρχών σχετικά με την προδικαστική φάση, ο βελτιωμένος συντονισμός της στρατηγικής κατά της διαφθοράς μεταξύ των συμμετεχόντων φορέων και η ενίσχυση των θεσμοθετημένων αρμοδιοτήτων των επιθεωρήσεων στο πλαίσιο της δημόσιας διοίκησης, και την επίτευξη απτών και ορατών αποτελεσμάτων, συμπεριλαμβανομένης της επιτυχούς δίωξης και της καταδίκης όσων εμπλέκονται σε σοβαρά εγκλήματα·

9. αναμένει να δοθεί επειγόντως ιδιαίτερη προσοχή στην επίτευξη των ειδικών στόχων αναφοράς που ορίζονται στην τελευταία έκθεση παρακολούθησης της Επιτροπής, προκειμένου να μην χρειαστεί να τεθούν σε εφαρμογή οι μηχανισμοί διασφάλισης· ζητεί την ανάληψη πιο αποτελεσματικής δράσης για τον εντοπισμό, τη δίωξη και την κατάσχεση των περιουσιακών στοιχείων όσων εμπλέκονται στο οργανωμένο έγκλημα· και επισημαίνει την ανάγκη επίτευξης απτών αποτελεσμάτων όσον αφορά την επιβολή του νόμου και τη δίωξη όσων ενέχονται σε υποθέσεις νομιμοποίησης εσόδων από παράνομες δραστηριότητες·

10. χαιρετίζει τις βελτιώσεις της οργάνωσης και της διοίκησης των αστυνομικών υπηρεσιών και των υπηρεσιών ασφαλείας, με την εφαρμογή του νέου νόμου για το υπουργείο Εσωτερικών· ζητεί την επέκταση των ειδικών αστυνομικών μονάδων που είναι επιφορτισμένες με την καταπολέμηση του οργανωμένου εγκλήματος, της διαφθοράς — ιδίως στα σύνορα —, των ναρκωτικών και της εμπορίας ανθρώπων, και ζητεί επίσης την αύξηση της αμοιβής και τη βελτίωση των συνθηκών εργασίας τους, την ταχεία προαγωγή διακεκριμένων αστυνομικών και την παροχή εξοπλισμού αιχμής· παράλληλα, καλεί τα κράτη μέλη να παράσχουν εξειδικευμένη κατάρτιση και να προβούν στην απόσπαση αστυνομικών υπαλλήλων με ειδική εμπειρογνωμοσύνη στη βουλγαρική αστυνομία, με σκοπό την παροχή συνδρομής στην εξιχνίαση σημαντικών εγκλημάτων που εκκρεμούν και στον περιορισμό των δραστηριοτήτων των επικεφαλής του εγκλήματος·

11. επικροτεί τις αλλαγές που έχουν πραγματοποιηθεί στην εισαγγελία υπό τον νέο γενικό εισαγγελέα, συμπεριλαμβανομένων των ταχύρρυθμων διαδικασιών και των μέτρων για την πρόληψη του πρόωρου κλεισίματος των ερευνών· ζητεί τη θέσπιση νομοθετικών διατάξεων που θα προβλέπουν ότι οι δικαστές που τελούν υπό εσωτερική πειθαρχική έρευνα θα τίθενται σε διαθεσιμότητα, καθώς και τη λήψη σοβαρών μέτρων σε βάρος των εισαγγελέων που έχουν παρακωλύσει το έργο της δικαιοσύνης ή έχουν προβεί σε αντικανονική αρχειοθέτηση υποθέσεων·

12. χαιρετίζει την απόφαση να δοθεί πρόσβαση στα αρχεία της μυστικής υπηρεσίας, ένα μέτρο που θα συμβάλει στην ενίσχυση της εμπιστοσύνης του κοινού και θα αποτελέσει σαφή ρήξη με το παρελθόν, και συστήνει οι δημοσιοποιήσεις αυτές να ελέγχονται από μια αξιόπιστη εξωκομματική επιτροπή·

13. επαναλαμβάνει την έκκλησή του για αναβάθμιση των συνθηκών διαβίωσης και υγιεινής που επικρατούν στα ιδρύματα για τα παιδιά και για τα άτομα με ψυχικές και σωματικές αναπηρίες, αναγνωρίζοντας ότι τα υφιστάμενα σχέδια και προτεραιότητες δεν ανταποκρίνονται επαρκώς στις ανάγκες των τροφίμων αυτών των ιδρυμάτων, και ζητεί, ως εκ τούτου, να καταστούν τα προβλήματα της ιδρυματικής περίθαλψης εθνική προτεραιότητα με την εφαρμογή καλύτερων και μεθοδικότερα σχεδιασμένων προγραμμάτων αποϊδρυματοποίησης και την επικέντρωση των χρηματοδοτικών πόρων συνοχής στην επίτευξη μαζικών και ορατών βελτιώσεων των κτιριακών εγκαταστάσεων, των συνθηκών διαβίωσης και της περίθαλψης· επαναλαμβάνει την έκκλησή του για την προώθηση μεταρρυθμίσεων στη νομοθεσία που διέπει τις πρακτικές υιοθεσίας·

14. αναγνωρίζει τις πολλές ενέργειες που έχουν γίνει προς την κατεύθυνση της ένταξης των Ρομά και ζητεί να καταβληθούν ακόμη μεγαλύτερες συντονισμένες προσπάθειες προκειμένου να βελτιωθούν οι γλωσσικές τους δεξιότητες, να διευκολυνθεί η πρόσβασή τους στην τριτοβάθμια εκπαίδευση, στην επαγγελματική κατάρτιση και στην απασχόληση, και να τους παρασχεθούν καλύτερες υπηρεσίες υγειονομικής περίθαλψης και οικογενειακού προγραμματισμού, ενθαρρύνοντάς τους ταυτόχρονα να καταβάλουν κάθε δυνατή προσπάθεια να προσαρμοστούν στην ευρύτερη κοινωνία και να εκμεταλλευτούν τις ευκαιρίες που τους δίδονται·

15. ζητεί από την Επιτροπή να παρακολουθεί στενά, πριν και μετά την ένταξη, την υλοποίηση των δεσμεύσεων της Βουλγαρίας όσον αφορά την προστασία των μειονοτήτων και, ως εκ τούτου, να συμπεριλάβει αυτό το ζήτημα στον νεοσυσταθέντα μηχανισμό συνεργασίας και επαλήθευσης μετά την ένταξη·

Οικονομικά κριτήρια

16. συγχαίρει τη Βουλγαρία για τη συνεχιζόμενη οικονομική πρόοδό της, η οποία έχει οδηγήσει σε ανάπτυξη της τάξεως του 6,1 % του ΑΕγχΠ, σε υψηλότερους πραγματικούς μισθούς, σε μείωση της ανεργίας (8,7 %) και σε άριστες άμεσες ξένες επενδύσεις· τονίζει επίσης τη σημασία των συνετών μακροοικονομικών πολιτικών και διαρθρωτικών αλλαγών για τη διατήρηση της σταθερότητας και την περαιτέρω μείωση του εμπορικού ελλείμματος και του ελλείμματος των τρεχουσών συναλλαγών, καθώς και για την τόνωση της ανάπτυξης και της απασχόλησης·

17. ζητεί να καταβληθούν εντατικότερες προσπάθειες για τη βελτίωση των μικροοικονομικών συνθηκών στη Βουλγαρία, με στόχο την ενθάρρυνση της ανάπτυξης του ιδιωτικού τομέα και ιδίως των ΜΜΕ βάσει διαφανών νομικών, διοικητικών και ρυθμιστικών δομών και πιο ευέλικτων νόμων για την απασχόληση·

18. εκφράζει την ανησυχία του για τα αόρατα εμπόδια που συνεχίζουν να αντιμετωπίζουν οι ξένοι επενδυτές· τονίζει ότι οι διαδικασίες πρόσκλησης υποβολής προσφορών και το ρυθμιστικό πλαίσιο πρέπει να είναι διαφανή, αμερόληπτα και κατανοητά· καλεί την κυβέρνηση της Βουλγαρίας να αντιμετωπίσει τις αδυναμίες έγκαιρης λήψης διοικητικών αποφάσεων, οι οποίες ενδέχεται να θέσουν σε κίνδυνο την ανάπτυξη ενός θετικού επενδυτικού κλίματος στη Βουλγαρία· συστήνει τη θέσπιση φορολογικών κινήτρων για την προσέλκυση ξένων επενδύσεων, καθώς επίσης τη βελτίωση της επικοινωνίας και της διαφάνειας μεταξύ των δημόσιων αξιωματούχων και των επιχειρήσεων·

Κοινοτικό κεκτημένο

19. συγχαίρει τις βουλγαρικές αρχές για το γεγονός ότι βρίσκονται κοντά στην ολοκλήρωση ενός ευρύτατου φάσματος σύνθετων δραστηριοτήτων που σχετίζονται με τη γεωργία· αναγνωρίζει τη σημαντική πρόοδο που έχει επιτευχθεί όσον αφορά το εμπόριο ζώντων ζώων και την καλή μεταχείριση των ζώων, τομείς όπου πρέπει να τηρούνται τα αυστηρότερα πρότυπα, για παράδειγμα κατά τη μεταφορά και σφαγή ζώων και την επεξεργασία ζωικών υποπροϊόντων· τονίζει ότι πρέπει οπωσδήποτε να είναι πλήρως λειτουργικό κατά την ημερομηνία προσχώρησης το σύστημα επεξεργασίας του κρέατος, και αναμένει αυτό να συμβεί· ζητεί την οριστικοποίηση των απαιτούμενων συνοριακών σημείων ελέγχου και δυναμικές δράσεις για τον έλεγχο της κλασικής πανώλης των χοίρων και άλλων ζωικών νόσων, ιδίως όταν υπάρχει οποιοσδήποτε κίνδυνος για τη δημόσια υγεία ή την ασφάλεια των τροφίμων·

20. επισημαίνει ότι η Βουλγαρία πρέπει να αδράξει την ευκαιρία να θεσπίσει τα πιο υψηλά πρότυπα για την ασφάλεια των αερολιμένων και των αεροσκαφών, δεδομένου ότι η φύση της τρομοκρατικής απειλής είναι τέτοια ώστε η διάπραξη τρομοκρατικής επίθεσης κατά μίας χώρας μπορεί να διευκολυνθεί από αδυναμίες που παρουσιάζονται στις διαδικασίες ασφαλείας σε μία άλλη χώρα· ζητεί την επείγουσα και επαληθεύσιμη ολοκλήρωση όλων των διορθωτικών δράσεων για την αντιμετώπιση των αδυναμιών στην αξιοπλοΐα και τη συντήρηση των αεροσκαφών, τις διαδικασίες λειτουργίας και την αδειοδότηση των πληρωμάτων·

21. επαναλαμβάνει τα αιτήματά του προς το Συμβούλιο και την Επιτροπή να διασφαλίσουν ότι η Βουλγαρία πληροί τις δεσμεύσεις της σχετικά με την ημερομηνία κλεισίματος των μονάδων 3 και 4 του εργοστασίου παραγωγής ενέργειας του Κοζλοντούι βάσει του άρθρου 30 της Συνθήκης προσχώρησης, η οποία έχει κυρωθεί από τα κοινοβούλια των κρατών μελών· καλεί τα θεσμικά όργανα της ΕΕ να τηρήσουν τις υποσχέσεις τους σχετικά με τη χρηματοδότηση της Βουλγαρίας με 210 εκατομμύρια ευρώ κατά την περίοδο 2007-2008 για το κλείσιμο του εργοστασίου παραγωγής ενέργειας του Κοζλοντούι·

22. τονίζει τη σημασία της κατάλληλης διαχείρισης και του ελέγχου των κοινοτικών πόρων, ώστε να διασφαλίζεται η δημοσιονομική ακεραιότητα και η αποτελεσματικότερη διάθεσή τους, μέσω της εφαρμογής διαδικασιών που θα είναι προσιτές και εύκολα κατανοητές από όσους βρίσκονται εκτός γραφειοκρατίας·

23. τονίζει ότι, όπου μπορούσαν να ληφθούν προσωρινά μέτρα κατά τα πρώτα τρία έτη μετά την προσχώρηση, εφαρμόστηκαν τέτοια μέτρα μετά τον τελευταίο ενταξιακό γύρο, προς όφελος όλων των ενδιαφερομένων μερών· εκφράζει την επιθυμία του να εφαρμοστούν αυτοί οι μηχανισμοί μόνον σε ειδικούς τομείς· τονίζει ότι τα κατάλληλα μέτρα για τη διασφάλιση της ορθής λειτουργίας των κοινοτικών πολιτικών μπορούν να αρθούν μόνον εφόσον ικανοποιηθούν πλήρως τα κριτήρια αξιολόγησης, όπως τέθηκαν από την Επιτροπή·

24. συγχαίρει τη Βουλγαρία για τη συμβολή της στην περιφερειακή και διεθνή σταθερότητα και ασφάλεια, ιδίως ως μέλους του ΝΑΤΟ, και θεωρεί τη συμφωνία της με τις ΗΠΑ για τη χρήση στρατιωτικών εγκαταστάσεων ως απτό δείγμα προσήλωσης στη διατλαντική συμμαχία·

25. εκφράζει τη συνεχιζόμενη στήριξή του στις βουλγάρες νοσοκόμες και στον παλαιστίνιο ιατρό που βρίσκονται υπό κράτηση στη Λιβύη από το 1999· τονίζει ότι η εν εξελίξει επανεκδίκαση της υπόθεσης πρέπει να οδηγηθεί γρήγορα σε ένα ικανοποιητικό αποτέλεσμα και ότι οι αρχές της Λιβύης πρέπει στη συνέχεια να παράσχουν κατάλληλη αποζημίωση για τις κακουχίες που υπέστησαν οι αθώοι αυτοί άνθρωποι·

*

* *

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και τα κοινοβούλια των κρατών μελών, καθώς και στην κυβέρνηση και την εθνοσυνέλευση της Δημοκρατίας της Βουλγαρίας.

[1] ΕΕ C 33 E της 9.2.2006, σ. 409.

[2] ΕΕ L 157 της 21.6.2005, σ. 11.

--------------------------------------------------